Den populære TV 2-serie Badehotellet søger statister til den kommende sæson.

Kunne du tænke dig, at blive en del af tv-serien Badehotellet, så har du chancen nu. Siden første afsnit af TV 2-serien rullede over tv-skærmene 30. december 2013, har serien om gæster og personale på det fiktive Andersens Badehotel syd for Skagen været særdeles populær. Det er indtil videre blevet til syv sæsoner af Badehotellet, og hvert afsnit er set af omkring halvanden million seere. Efter sommerferien begynder optagelserne af seriens ottende sæson, og holdet bag produktionen er på udkig efter statister, som vil være med til at udfolde det drama og de intriger, der udspiller sig, når Hr. Weyse, Grosserer Madsen og alle de andre populære karakterer folder sig ud. TV 2 skriver, at Badehotellet søger forskellige statister. Der søges efter både mænd og kvinder fra Nordjylland og Sjælland, som kan være med i optageperioden fra august til november. Du kan læse mere om, hvordan du ansøger om at blive statist her. Anna Sophia Dalsgaard-Hansen fra Sæby er en af de nordjyder, der har fået en rolle i Badehotellet. Hun spiller pigen Emma, som har været med i de seneste sæsoner.